Meisie ook vas ná Centurion-aanvalRuan van Heerden (Foto: Facebook) ŉ 17-jarige meisie is Maandagaand in Waterkloof, Pretoria, in hegtenis geneem in verband met die aanval op ŉ egpaar van Centurion. Brig. Mathapelo Peters, polisiewoordvoerder, het gesê die meisie sal Dinsdag in die hof verskyn op aanklagte van poging tot moord en die gebruik van ŉ voertuig sonder die eienaar se toestemming. Dít volg nadat Barnie en Magda van Heerden, onderskeidelik 54 en 49 jaar oud, Vrydag in die vroeë oggendure in hul huis in Pierre van Ryneveld oorval en met ’n skerp voorwerp aangerand is. Volgens Peters het die egpaar se seun, Ruan van Heerden (18), Maandag in die Pretoriase landdroshof verskyn in verband met die aanval. Hy staan tereg op aanklagte van poging tot moord, roof met verswarende omstandighede en motordiefstal. Die egpaar het albei verskeie steekwonde tydens die voorval opgedoen. Barnie kon daarin slaag om die egpaar se huishulp te roep, wat op haar beurt hulp ontbied het. Die egpaar is na ’n hospitaal gehaas vir mediese behandeling. Ruan is ure ná die voorval in Aliwal-Noord in die Oos-Kaap in hegtenis geneem. ŉ Voorlopige ondersoek dui daarop dat Ruan en die meisie na bewering die egpaar oorval en aangerand het. Die twee verdagtes het daarna glo in Barnie se voertuig op die vlug geslaan. Dié voertuig is ure later verlate naby Tembisa opgespoor. Dit is nog onbekend wie die meisie is of hoe sy verwant is aan Ruan en sy ouers. Stiaan Bekker, woordvoerder van die familie, het vroeër aan Maroela Media gesê Magda het ernstige beserings in die voorval opgedoen en is in die intensiewesorgeenheid van die hospitaal opgeneem. “Albei sterk goed aan, maar emosioneel is dit vir hulle moeilik. Die polisie is besig met hul ondersoek en die proses moet sy loop neem,” sê Bekker. Bekker en Barnie is sakevennote by Veritas Eksekuteurskamers SA Edms. Bpk.